SISTE: Høyre er enige om en tunnelløsning med innslag ved Finnegårdsgaten eller Vetrlidsallmenningen. Det kom frem etter et møte i rådhuset torsdag kveld.

– Vi er samstemt, sier Peter Frølich til BA.

Som BA skrev i går er det svært, svært hektiske tider i rådhuset. Men etter det BA erfarer er det nå en uformell enighet mellom de tre største partiene i bystyret om hvordan Bybane-knuten skal kunne løses.

LES SAKEN HER:

De er enige om at Bybanen ikke vil bli gående langs Bryggen, men passere Torget og deretter gå inn i tunnel mellom Kjøttbasaren og Finnegårdsgaten. Med andre ord et kompromissforslag.

Nå er det altså klart: Høyre vil gå for denne løsningen. Selv om den har blitt frarådet av fagfolk.

BA var på rådhuset torsdag kveld, der var det hektisk møteaktivitet.

– Kompromissforslaget (tunnel ved Kjøttbasaren, red anm.) virker veldig spennende, men jeg vet ikke hvor realistisk det er. Det er derfor jeg er for å høre mer om det, sa bystyre- og stortingspolitiker Peter Frølich like før skjebnemøtet til Høyre.

Marte Mjøs Persen og Arbeiderpartiet var kjapt ferdig med sitt gruppemøte. På det tidspunktet visste de ikke helt hva byrådspartiene kommer frem til.

– Når byrådet har lagt frem en sak, så skal vi være konstruktive og være med på få frem en god løsning for Bybanen. Selvfølgelig ut fra våre føringer, som er at vi ikke kan la Bybanen gå langs Bryggen.

Erlend Horn i Venstre mener det er merkelig å gå for et kompromiss ved Kjøttbasaren uten å ha en plan B.

– Det er så mye usikkerhet knyttet til denne kompromissløsningen, med tanke på vern, at man bør også legge frem en løsning langt Bryggen parallellt. Alt annet er en dårlig plan, sier han.

– BYBANEN DØD

– Dette er ikke et kompromiss, det er å legge Bybanen til Åsane død bare for å beholde Frp i byrådet, sier partiets byutviklingspolitiker Tina Åsgård (SV).

Hun skjønner ikke at Frp og de andre partiene som går inn for kompromissløsningen ved Kjøttbasaren tør.

– Alle faginstanser fraråder det på grunn av vernehensyn, og ikke minst på bakgrunn av de enorme farene for grunnvannslekkasjer og dermed setningsskader. De som er opptatt av Bryggen kan da ikke være for det, sier Åsgård.

FRARÅDET AV FAGFOLKENE

Tunnel-alternativet mellom Kjøttbasaren og Finnegårdsgaten har blitt frarådet av fagfolkene i kommunen.

Om det er faglig problematisk, er det likevel den politisk sett mest gangbare løsningen:

Man unngår Bybanen langs Bryggen slik Ap og Frp, samt flertallet i Høyre vil. Men man beholder de viktige stoppene i Kaigaten og på Torget.

Bybanen – som totalt vil koste 20-25 milliarder kroner – vil dermed ikke svinge utenom sentrum, den vil gi byen en bra kollektivdekning, slik fagbyråd Filip Rygg (KrF) og resten av byrådet krever.

MÅ HA ET BREDT FLERTALL

Slik får man også en løsning med et bredt flertall, som kommunen er helt avhengig av skal de få saken gjennom hos statlige myndigheter.

Løsningen er som nevnt frarådet av fagfolkene, og det skyldes problematikk vedrørende vernehensyn. Da alternativet ble luftet i planprogrammet i 2011 varslet Riksantikvaren innsigelse mot det.

Årsaken er at man må pløye seg gjennom et temmelig tykt lag av skrot og søppel som er opptil 1000 år gammelt. Dette, de såkalte kulturlagene som store deler av indre by er tuftet på, er automatisk fredet.

Dessuten inneholder kulturlagene store mengde vann. Dersom dette lekker ut ved et bygge- eller driftsuhell, og man får en «tørke» i kulturlagene, vil lagene krympe med den katastrofale følge at husene i området vil kunne synke.

IKKE BILLIG

Den brede politiske løsningen vil bli dyr, hvor dyr den blir er uklart fordi man hittil ikke har regnet på dette alternativet. For Frp og Høyre er det svært viktig at Bybanen til Åsane ikke medfører en skyhøy bompengeregning.

Derfor droppes, etter det BA får opplyst, en forlengelse av Fløyfjellstunnelen. Denne løsningen, som ville gitt dagens Åsanevei til Bybanen, blir for dyr å bygge.

I planprogrammet ser man også for seg at den eneste måten å unngå en stoppordre fra antikvariske myndigheter er en full antikvarisk utgraving av ved Kjøttbasaren. Det gjør at denne løsningen i området ved Kjøttbasaren blir tidkrevende å bygge.

I den sammenheng er det også aktuelt å legge Bybanen inn i Vetrlidsallmenningen, fordi vernehensynene er enklere å håndtere og fordi det er mer plass der.

KRF ER FORNØYD

– Jeg har ikke drøftet dette med gruppen, men jeg tror at vi kan leve med et tunnellinnslag ved Kjøttbasaren. Også KrF må se på kompromisser som kan gi byen en løsning. Det har nok gått prestisje i denne saken for mange, men ikke for oss. Samtidig må vi se skissen til forslag fra byrådet først, og vi skal også ha et møte i kveld med drøftinger av dette, sier KrFs gruppeleder i bystyret, Marita Moltu.

Moltu mener at byråden hennes Filip Rygg har jobbet svært godt, selv om han ikke får viljen sin i alt og ett.

– Han har vist evne til å lytte og han har beholdt roen. Og han har vist en klokskap i hele prosessen samtidig som han har vært romslig og lyttet til de andre forslagene. Jeg håper at vi kan komme frem til en løsning alle kan svelge, og i den sammenheng er jeg er optimistisk.